Němski hórkowc

Němski hórkowc (Gentianella germanica) je rostlina ze swójby hórkowcowych rostlinow (Gentianaceae). 

 Wopis 
Němski hórkowc je dwulětna rostlina, kotraž docpěwa wysokosć wot 5 hač 40 cm.

Stołpik je zwjetša jenož horjeka hałuzowy.

 Łopjena 
Łopjena su přećiwostejne. Stołpikowe łopjena su jejkojće-lancetojte a zwjetša wótre.

 Kćenja 
Kćěje wot junija hač oktobra. Čerwjenowioletne kćenja maja pjeć wuskich kónčkow, njesu dołhu brodaćicu na zachodźe klamy a docpěwaja šěrokosć wot 1 hač 2,5 cm a dołhosć wot 2 hač 4 cm. Jich likojta rołka docpěwa dołhosć wot 2,5 hač 3,5 cm. Keluch je wusko křidłaty.

W podlěću kćějace formy su jenož mało rozhałuzowane, mjeztym zo w nazymje kćějace formy su sylnje rozhałuzowane, zwinjene a njesu hač do 50 kćenjow.

Brodaćica na kćenjach zadźěwa insektam nutř lězć. Ale čmjeły a dnjowniki z dosć dołhim rypakom móžeja nektar cycać. Čmjeły z krótkim rypakom kćenja wot boka nakusnu.

 Stejnišćo 
Rosće na suchich trawnikach, pastwach pod wapnom, předewšěm w srjedźnych horinach.

 Rozšěrjenje 
Rostlina je w srjedźnej Europje a Alpach rozšěrjena.

 Podobna družina 
 Pólny hórkowc (Gentianella campestris) ma krónu z jenož štyri kónčkami.

 Žórła  
 Schauer - Caspari: Pflanzenführer für unterwegs, ISBN 978-3-8354-0354-3, 2. nakład, 2008, strona 284 
 Spohn, Aichele, Golte-Bechtle, Spohn: Was blüht denn da? Kosmos Naturführer (2008), ISBN 978-3-440-11379-0, strona 52 
 Brankačk, Jurij: Wobrazowy słownik hornjoserbskich rostlinskich mjenow na CD ROM. Rěčny centrum WITAJ, wudaće za serbske šule. Budyšin 2005. 
 Kubát, K. (Hlavní editor): Klíč ke květeně České republiky. Academia, Praha (2002)
 Lajnert, Jan: Rostlinske mjena. Serbske. Němske. Łaćanske. Rjadowane po přirodnym systemje. Volk und Wissen Volkseigener Verlag Berlin  (1954)
 Rězak, Filip: Němsko-serbski wšowědny słownik hornjołužiskeje rěče. Donnerhak, Budyšin (1920)

Kategorija: Hórkowcowe rostliny
Kategorija: Škitane rostliny